

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.11 | 2025. gada 26. jūnijā |

**34.**

**Par piekrišanu personāla izmaksu palielinājumam pašvaldības SIA “Ogres rajona slimnīca” 2025. gadā un 2026. gadā**

Ogres novada pašvaldībā 2025. gada 25. jūnijā saņemts SIA “Ogres rajona slimnīca”, reģ. Nr. 40003222317, iesniegums “Par SIA “Ogres rajona slimnīca” kopējo personāla izmaksu palielinājumu 2025. un 2026. gadā” (reģistrācijas Nr. 2-4.1/3474).

2025. gada 1. janvārī stājās spēkā likums “Par valsts budžetu 2025. gadam un budžeta ietvaru 2025., 2026. un 2027. gadam” un tā 82. pants noteic, ka publiskas personas kapitālsabiedrības un tās atkarīgās kapitālsabiedrības, publiski privātās kapitālsabiedrības un publiskas personas kontrolētas kapitālsabiedrības dalībnieku (akcionāru) sapulce vai padome (ja tāda ir izveidota), izņemot gadījumus, kad ir pieņemts publiskas personas augstākās lēmējinstitūcijas (Ministru kabineta par valsts kapitālsabiedrībām, pašvaldības domes par pašvaldības kapitālsabiedrībām) atsevišķs lēmums, nodrošina, ka 2025. gadā kopējās personāla izmaksas kapitālsabiedrībā var tikt palielinātas ne vairāk kā par 2,6% salīdzinājumā ar iepriekšējo pārskata gadu.

Atbilstoši Gada pārskatu un konsolidēto gada pārskatu likuma 2. pielikumam “Peļņas vai zaudējumu aprēķina shēma vertikālā formā (klasificēta pēc izdevumu veidiem)”, kas cita starpā nosaka personāla izmaksu uzrādīšanas struktūru gada pārskatā, neatkarīgi pēc kādas shēmas peļņas vai zaudējuma aprēķins ir izveidots, personāla izmaksas ietver atlīdzību par darbu, pensijas no sabiedrības līdzekļiem, valsts sociālās apdrošināšanas obligātās iemaksas un pārējās sociālās nodrošināšanas izmaksas.

SIA “Ogres rajona slimnīca” (turpmāk – Sabiedrība) ir Ogres novada pašvaldībai 100% piederoša kapitālsabiedrība, kura nodrošina daudzprofilu diennakts neatliekamos medicīniskos pakalpojumus, primāros un sekundāros veselibas aprūpes pakalpojumus, kā arī ilgstošas sociālās aprūpes pakalpojumus. Lai nodrošinātu noslēgto līgumu un plānoto pakalpojumu izpildi, Sabiedrībai nepieciešams apstiprināt personāla izmaksu palielinājumu 15% apmērā, ņemot vērā šādus apstākļus:

1. valsts pasūtījuma apjoma veselības aprūpes pakalpojumu nodrošināšanai pieaugumus par 5%, pamatojoties uz noslēgtajiem līgumiem ar Nacionālo veselības dienestu;
2. maksas pakalpojumu apgrozījuma pieaugums par 30%;
3. ilgstošas sociālās aprūpes pakalpojumu ieņēmumu pieaugums par 25%;
4. rezidentu apmācībai piešķirtā valsts budžeta finansējuma pieaugums par 15%;
5. pacientu iemaksu pieaugums par 8%;
6. lai nodrošinātu nepieciešamo medicīnas personāla piesaisti un konkurētspējīgu atalgojumu salīdzinājumā ar citiem uzņēmumiem, nepieciešams palielināt ārstu un medicīnas māsu atalgojumu salīdzinājumā ar 2024. gadu;
7. personāla izmaksu pieaugums saistāms arī ar normatīvo aktu izmaiņām attiecībā uz minimālās mēneša darba algas un minimālās stundas tarifa likmes apmēru normālā darba laika ietvaros, kā rezultātā minimālā darba alga 2025. gadā nosakāma ne mazāka kā 740 euro, kas ir par 40 euro (5,71%) vairāk nekā 2024. gadā, attiecīgi amata kategoriju atalgojuma trepes saglabāšanai, atalgojuma pieaugums par 5,71%.

Ņemot vērā iepriekš minēto un pamatojoties uz Pašvaldību likuma 4. panta pirmās daļas 6. punktā noteikto pašvaldības autonomo funkciju, likuma “Par valsts budžetu 2025. gadam un budžeta ietvaru 2025., 2026. un 2027. gadam” 82. pantu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – 1 (Dainis Širovs),**

*Dainis Širovs balsojumā nepiedalās, ievērojot likumā “Par interešu konflikta novēršanu valsts amatpersonu darbībā” paredzētos lēmumu pieņemšanas ierobežojumus,*

Ogres novada pašvaldības dome **NOLEMJ:**

1. **Piekrist**, ka SIA “Ogres rajona slimnīca” 2025. gadā un 2026. gadā kopējais personāla izmaksu palielinājums ir ne vairāk kā 15% salīdzinājumā ar iepriekšējo pārskata gadu, lai nodrošinātu:

1.1. SIA “Ogres rajona slimnīca” uzņemtās saistības ar Nacionālo veselības dienestu un citiem veselības aprūpes pakalpojuma pasūtītājiem;

1.2. SIA “Ogres rajona slimnīca” uzņemtās saistības ar ilgstošas sociālās aprūpes pakalpojuma klientiem;

1.3. konkurētspējīgu atalgojumu medicīnas darbiniekiem un SIA “Ogres rajona slimnīca” strādājošajiem;

1.4. nepieciešamo minimālās darba algas pieaugumu darbiniekiem.

2. **Uzdot** **kontroli** Ogres novada pašvaldības Centrālās administrācijas Pašvaldības kapitāla daļu pārvaldības nodaļai par šī lēmuma 1. punktā noteiktā ierobežojuma ievērošanu SIA “Ogres rajona slimnīca” darbībā.

(Sēdes vadītāja,

domes priekšsēdētāja E. Helmaņa paraksts)